text: De Bourg le 8 de Septembre.
  Le 5me du courant le Cardinal Mazarin, accompagné du Maral de la Meilleraye, furent attacquer à 4 heures du matin les barricades du Fauxbourg St. Sevrin où ils furent attacqués par 3 endroicts et le devoit estre par 4, mais celuy que commandoit le Cardinal ne fut point attacqué.
  Il avoit pour Lieutenant le Baron de Paluau; l'attacque dura depuis 4 heures jusques à 8, et apres un rude combat les Bourgeois les abandonnerent et se retirerent dans la ville. Ce que ayant esté rapporté à la Reyne, de joye qu'elle eut, elle commanda qu'on fit defoncer huict pieces de vin, et en mesme temps que cela se faisoit, arriva un gentilhomme de la part du Duc de Bouillon pour supplier la Maté de donner treve de 4 heures pour retirer les morts, et les faire enterrer de part et d'autre. Ce qu'entendant la Reyne, dit, qu'elle n'en vouloit point ouir parler, et qu'il pouvoit asseurer le Duc de Bouillon, son maistre, qu'avant 4 jours elle le feroit pendre au milieu de la grande place de la ville. Ce qu'estant rapporté a ce Duc en presence de quantité de noblesse, et de bourgeois de la ville, auroit aussy tost donné ses or-dres à 2000 fantassins de la milice, à 1500 tant païsans que bourgeois, à toute la cavallerie et à 3 ou 400 gentilshommes de se tenir prests à l'heure qu'il leur donneroit, et sur la minuict du sixme firent leur sortie et allerent attaquer les troupes Mazarines par 4 endroicts, d'un tel courage, tous en un mesme temps qu'il y en demeura 500, tant françois que suisses, tuez, le reste mis en deroute et en fuite, où le Baron de Paluau y fut tué et plusieurs autres officiers, et de blessez à nombre de 40 ou 50.
  Le Marquis de St. Megrain y a esté blessé à mort. Le Cardinal fut le premier à faire Jacques DeslogesZoo het schijnt, een spreekwoordelijk zeggen voor: op de vlucht slaan., et a esté fait quantité de prisonniers, entre lesquels est le nommé Guitault, Capne de gardes de la Reyne, celuy qui a arresté monsr le Prince.
  Le premier escuyer du Cardinal, un de ses carosses pris, dans lequel il a esté trouvé de l'argent monnoyé, toute sa vaisselle d'argent aussy prise, avec la plupart de ses chevaux, tout le bagage du Maral de la Meilleraye, quatre pieces de canon, et generalement tout le bagage, et au regard des Bourdelois ils y ont perdu deux à 300 hommes.
  Ladite lettre porte aussy que ce qui vaut un sol à Bourdeaux, en vaut 30 au quartier du Roy et à l'armée.